L'Ajuntament de Sagunt celebra demà la XIII Jornada de Diversitat Funcional
17 de maig 2022

![](/media/lwebj3x4/c_1.jpg?width=850&height=566.9886363636364)

El departament de Serveis Socials de l'Ajuntament de Sagunt ha organitzat per a demà la XIII Jornada de la Diversitat Funcional amb la participació de diverses associacions i entitats. L'esdeveniment tindrà lloc als jardins del Centre Cívic Antic Sanatori AHM del Port de Sagunt i s'iniciarà a les 10.00 hores.

Cada any, el 3 de desembre se celebra el Dia Internacional de la Diversitat Funcional. Amb motiu d'esta data tan assenyalada, el departament de Serveis Socials va organitzar estes jornades per a desembre, però a causa de la situació sanitària del moment, va haver d'ajornar-les.

L'acte s'iniciarà a les 10.00 hores als jardins del Centre Cívic i la inauguració serà a càrrec del regidor de Serveis Socials, Alejandro Sotoca. Seguidament, a les 10.30 h hi haurà una activitat de ball titulada _Y volar_, a càrrec de la residència Nuestros Hijos. Sobre les 10.45 h tindrà lloc una pausa per a l'esmorzar. Es reprendrà l'activitat sobre les 11.15 h, en la qual es donarà pas a jocs populars organitzats pel departament de Serveis Socials. A les 12.00 h serà el torn d'un contacontes organitzat per la Fundació JIMB; seguit de la projecció dels vídeos _Romeos y Julietas_ i _La Isla de Miranda_ (una versió de _La Tempestat_ de Shakespeare). Estes dues obres estan interpretades per persones del municipi amb diversitat funcional, i que formaven part de la companyia Avoramar, del departament de Serveis Socials i impartit per Teatres de la Llum. Sobre les 13.00 hores tindrà lloc una volta a peu pels voltants del Triángulo Umbral. Avocam s'encarregarà de portar una batucada per a amenitzar la marxa. I, per a finalitzar, al voltant de les 13.30 h, els xics i xiques dels habitatges tutelats, així com integrants de l'Associació Persones Sordes de Sagunt i Camp Morvedre, seran els encarregats de llegir un manifest i, posteriorment, l'alcalde de Sagunt, Darío Moreno, realitzarà la cloenda de la jornada.

Entre els diferents participants es troben Socoltie Cooperativa; Associació de Persones amb Discapacitat del Camp de Morvedre (Discamp); Associació de Voluntariat Social del Camp de Morvedre (Avocam); el Centre Ocupacional Sant Cristòfol; la residència i centre de dia Nuestros Hijos; el CEIP Tendre Galván; el CEIP Maestro Tarazona; CEIP Villar Palasí; Aula Cyl; la Fundació de la Comunitat Valenciana Juan Ignacio Muñoz Bastide (Fundació JIMB); els habitatges tutelats; l'Aula Oberta IES María Moliner i l'Associació de Persones Sordes de Sagunt i Camp Morvedre. S'espera una participació de 150 persones.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-celebra-dema-la-xiii-jornada-de-diversitat-funcional/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-celebra-dema-la-xiii-jornada-de-diversitat-funcional/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-celebra-dema-la-xiii-jornada-de-diversitat-funcional/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-celebra-dema-la-xiii-jornada-de-diversitat-funcional/)